《和游南台》
宋代·释德洪

老思垂一足，饭想成沙纕。顿斧盘石上，分灯续螺江。

坐令遗迹地，咄嗟成宝坊。永怀青松下，睡快欣明窗。

曾侯有逸韵，诗律挟风霜。重来拜白塔，前身疑姓庞。

山僧作巴音，耸肩颀而长。愿施笔供养，普熏知见香。

吾观三公子，凛然万夫望。何当吐佳句，刻石照沅湘。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。